**PROBUDILA SAM SE U SNJEŽNOM JUTRU**

Lijeni treptaj trepavica i sneno trljanje očiju. Budna sam. Slabašne zrake jutarnjeg sunca jedva se probijaju kroz zavjese na prozorima. Instinktivno primičem toplo lice mrzlim oknima. Prizor me zapanjuje: blješteća djevičanska bjelina prikriva sumorno sivilo naše okolice i svakodnevnice nježno obavijajući pogurene kućice; umorna uspavana polja i livade; daleke ponosite bregove, koji kao da su se pognuli od tereta hladnoće,a u šumama ogoljene krošnje sjajne od ledenih suza. Iako sam unutra, gotovo da mogu čuti tišinu koja tamo vlada: samo katkada šum pucanja leda na sablasno utihnuloj Dravi ili škripanje prhkog snijega pod nogama divljih životinja Bilo-gore.

 Sav taj spokoj okrene mi misli u sasvim suprotnom smjeru: sjećanja na dane kad bih se, sva promrzla, s prijateljima neumorno sanjkala, grudala ili pravila snjegovića, te napokon zaspala u toplini sobe. Danas me snijeg asocira na nesnosne zastoje u prometu, kašnjenja u školu, ljutite psovke zbog pada na sklizavi pločnik, gužve u bolničkim čekaonicama, ... Kroz misli mi je prohujalo pitanje: „Zašto sam zaboravila ljepotu prirode zimi, zašto mi je pomisao na zimske radosti tako djetinjasta, daleka, nestvarna?“

 „Odrastam!“, odzvanjalo mi je u glavi. Nemoguće, ta ja nisam živčano i zabrinuto gunđalo, koje život prihvaća zdravo za gotovo, ne mareći za njegove ljepote. Misli mi je prekinuo šum vjetra koji je nosio lepršave pahulje i vesele kliktaje neke druge djece koja su slavila zimu: potpuno mokra, no ipak sretna. Neka druga djeca ... Odjednom sam postala gotovo starački umorna. Skutrila sam se u krevetu s nelagodom se pitajući što me zapravo probudilo. Možda snijeg ili ... djetinjstvo?

Martina Baković 1.a

Voditelj: prof.Zdravko Seleš

1997./98.